**KAIŠIADORIŲ RAJONO SAVIVALDYBĖS 2021 METŲ ŠVIETIMO PAŽANGOS ATASKAITA**

Kaišiadorių rajono savivaldybė savo veiklą švietimo srityje organizavo vadovaudamasi švietimą reglamentuojančiais teisės aktais, Valstybine švietimo 2013–2022 metų strategija, Geros mokyklos koncepcija, Kaišiadorių rajono savivaldybės plėtros iki 2023 m. strateginio plano tikslu – tobulinti švietimo sistemą, didinti vaikų ir jaunimo užimtumą, Kaišiadorių rajono savivaldybės 2021–2023 metų strateginio veiklos plano tikslu – užtikrinti gyventojams kokybiškas ir prieinamas švietimo ir sporto paslaugas bei Kaišiadorių rajono savivaldybės administracijos Švietimo, kultūros ir sporto skyriaus 2021 m. veiklos planu (<https://www.e-tar.lt/portal/lt/legalAct/298721e0776b11eb9601893677bfd7d8>).

Šioje ataskaitoje pateikiami apibendrinti Kaišiadorių rajono savivaldybės švietimo veiklos rezultatai ir jų kaita. Švietimo pažanga analizuojama tikslo, jo įgyvendinimui numatytų uždavinių ir stebėsenos rodiklių jų pamatavimui požiūriu, pažymint Kaišiadorių rajono savivaldybės indėlį, pokyčius, daromą pažangą, siekinius bei nurodant trūkumus, įsivertinant kai kuriuos švietimo sričių veiklos aspektus.

1. **Švietimo prieinamumo ir kokybės užtikrinimas.**

Savivaldybėje kryptingai tvarkomas mokyklų tinklas. Kaišiadorių rajono savivaldybės taryba 2021 m. vasario 25 d. sprendimu Nr. V17E-38 ,,Dėl Kaišiadorių rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano patvirtinimo“ patvirtino mokyklų tinklo pertvarkos planą ir buvo atlikti šie darbai: nuo 2021 m. rugsėjo 1 d. nutrakta Kaišiadorių r. Rumšiškių Antano Baranausko gimnazijos Pravieniškių skyriaus veikla bei pakeista Kaišiadorių šventosios Faustinos mokyklos paskirtis iš specialiosios mokyklos į mokyklą-daugiafunkcį centrą.

Kaišiadorių rajono savivaldybėje 2021 m. rugsėjo 1 d. veikė 4 gimnazijos su 1 ikimokyklinio, priešmokyklinio ugdymo ir 1 universaliu daugiafunkciu skyriais, 1 progimnazija su ikimokyklinio ugdymo skyriumi, Suaugusiųjų mokykla su 4 suaugusiųjų pradinio, pagrindinio ir vidurinio ugdymo skyriais, specialioji mokykla-daugiafunkcis centras, 2 pagrindinės mokyklos su 1 daugiafunkciu ir 1 ikimokyklinio ugdymo skyriais, 2 mokyklos-darželiai su 2 ikimokyklinio, priešmokyklinio ugdymo ir 1 ikimokyklinio, priešmokyklinio ir pradinio ugdymo skyriais, 4 lopšeliai-darželiai, Meno mokykla, Švietimo ir sporto paslaugų centras, Pedagoginė psichologinė tarnyba. Iš viso savivaldybėje veikė 18 švietimo įstaigų*.* ***Teigiami pokyčiai****:*

Duomenų šaltinis – savivaldybės duomenys.

Visos mokyklos turi pakankamą mokinių skaičių. Svarbu paminėti ir tai, kad 8 bendrojo ugdymo mokyklose vykdoma ikimokyklinio ugdymo programa ir tik 3 mokyklose ši programa nėra vykdoma (Žiežmarių gimnazija, Algirdo Brazausko gimnazija ir suaugusiųjų mokykla).

1 lentelė. Vidutinis klasių dydis pagal ugdymo programas

|  |  |  |  |
| --- | --- | --- | --- |
| Metai | Pradinio ugdymo programa | Pagrindinio ugdymo programa | Vidurinio ugdymo programa |
| Savivaldybėje | Šalyje | Savivaldybėje | Šalyje | Savivaldybėje | Šalyje |
| 2019 m. | 17,4 | 19,4 | 20,2 | 20,9 | 23,7 | 22,7 |
| 2020 m. | 17,7 | 19,2 | 20,6 | 21,3 | 26,3 | 22,7 |
| 2021 m. | 15,7 | 19,8 | 18,6 | 21,9 | 25 | 25,1 |

Duomenų šaltinis – ŠVIS.

Pagal 1 lentelėje pateiktus duomenis matyti, kad 2020 m., atlikus esminius mokyklų tinklo pertvarkos darbus (reorganizavus neskaitlingas mokyklas), buvo stebimas vidutinio klasės dydžio didėjimas, o 2021 m. jis vėl pradėjo mažėti. Svarbu paminėti ir tai, kad šis dydis tiek pradinio ugdymo, tiek pagrindimo ugdymo programose trejus metus iš eilės buvo mažesnis už šalies ***(neigiamas aspektas).*** Išskyrus vidurinio ugdymo programą, nes vidutinis klasės dydis dvejus metus iš eilės buvo didesnis negu šalies ir tik 2021 m. yra beveik toks pat kaip šalies ***(teigiamas aspektas)*.**

Jungtinių 5–8 klasių (išskyrus specialiąją mokyklą ir suaugusiųjų mokyklą) tiek 2020 m. rugsėjo 1 d., tiek 2021 m. rugsėjo 1 d. neturėjome, o jungtinių 1–4 klasių 2020 m. rugsėjo 1 d. buvo 3, o 2021 m. rugsėjo 1 d. – 1 klasė ***(pažanga).***

Sumažėjo 1–8 jungtinėse klasėse besimokančių mokinių dalis (su specialiąja ir suaugusiųjų mokykla) nuo 6,2 proc. (2018 m.) iki 2,9 proc. (2021 m.) ***(pažanga).***

2 lentelė. Vienam mokytojo etatui tenkančių mokinių skaičius pagal mokyklų tipus

|  |  |  |  |  |
| --- | --- | --- | --- | --- |
| Metai | Mokyklose-darželiuose | Pagrindinėse mokyklose | Gimnazijose | Iš viso savivaldybėje |
| 2019 m. | 12,11 | 6,00 | 10,87 | 10,89 |
| 2020 m. | 12,37 | 6,82 | 11,77 | 11,67 |
| 2021 m. | 12,01 | 6,97 | 13,95 | 12,75 |

Duomenų šaltinis – savivaldybės stebėsenos rodikliai.

Pagal 2 lentelėje pateiktus duomenis matyti, kad pagrindinių mokyklų ir gimnazijų vienam mokytojo etatui tenkantis mokinių skaičius padidėjo, išskyrus mokyklų-darželių, nes jų dydis yra kintantis. Svarbu paminėti tai, kad, sistemingai tvarkant mokyklų tinklą, kiekvienais metais proporcingai didėja vienam mokytojo etatui tenkantis mokinių skaičius savivaldybėje.

IŠVADA. S*avivaldybėje nuosekliai vykdant mokyklų tinklo optimizavimą, mažėja jungtinių klasių dalis, taip pat atitinkamai mažėja mokinių, besimokančių 1–8 jungtinėse klasėse dalis, didėja mokinių skaičius, tenkantis vienam mokytojo etatui, tačiau stebimas vidutinio klasės dydžio mažėjimas.*

1. **Ikimokyklinio ir priešmokyklinio ugdymo prieinamumas**

Kaišiadorių rajono savivaldybėje ikimokyklinio ir priešmokyklinio ugdymo programos yra vykdomos 9 bendrojo ugdymo mokyklose ir 4 lopšeliuose-darželiuose.

Kaišiadorių rajono savivaldybės švietimo įstaigose 2021–2022 mokslo metais veikia 50 ikimokyklinio ugdymo grupių, kuriose pagal ikimokyklinio ugdymo programas, 2021 m. rugsėjo 1 d. duomenimis, ugdoma 840 ugdytinių, ir veika 15 priešmokyklinio ugdymo grupių, jose ugdomi 253 ugdytiniai. Į ikimokyklinio ugdymo grupes pateko visi pageidavę lankyti vaikai (100 proc.), (***pažanga)***, o 2020 m. rugsėjo 1 d. pateko 99,6 proc. vaikų.

Savivaldybės švietimo įstaigose ikimokyklinio ir priešmokyklinio ugdymo procese dalyvaujančių 3–5 metų vaikų dalis 2020 m. buvo 85 proc., o 2021 m. – 82,2 proc. ***(neigiamas aspektas),*** tačiau šį aspektą lėmė tėvų apsisprendimas atidėti lankymą 2022 m.

IŠVADA. *Savivaldybėje sudaroma galimybė visiems norintiems vaikams lankyti ikimokyklinio ir priešmokyklinio ugdymo programas, tačiau išlieka problema dėl Rumšiškių lopšelio-darželio patalpų, nes jos yra nuomojamos iš Rumšiškių Šv. Arkangelo Mykolo parapijos, kuriai priklauso patalpos adresu: Rumšiškės,* *Aisčio g. 4 (870,28 m2). Nuomos sutartis baigiasi 2022 m. gruodžio 31 d., todėl savivaldybė ieško galimybių naujo darželio statybai.*

1. **Neformaliojo vaikų švietimo prieinamumas**

Kaišiadorių rajono savivaldybės švietimo įstaigų mokiniams yra sudaryta galimybė plėtoti bendrąsias kompetencijas bei save realizuoti neformaliojo vaikų švietimo užsiėmimuose bendrojo ugdymo mokyklose, neformaliojo vaikų švietimo įstaigose: Kaišiadorių r. švietimo ir sporto paslaugų centro Sporto skyriuje ir Kaišiadorių meno mokykloje bei neformaliojo vaikų švietimo teikėjų siūlomose programose.

3 lentelė. Mokinių užimtumo NVŠ veiklose pasiskirstymo dalis

|  |  |  |  |
| --- | --- | --- | --- |
| NVŠ veiklos | 2019 m. | 2020 m. | 2021 m. |
| Rajone | Šalyje | Rajone | Šalyje | Rajone  | Šalyje |
| Tikslinėmis valstybės NVŠ lėšomis pasinaudojančių mokinių proc.(2019, 2020, 2021-03-01) | 33,2 | 26,87 | 38,8 | 26,70 | 42,00 | 22,69 |
| Savivaldybės lėšomis finansuojamose NVŠ programose dalyvaujančių mokinių proc.(2019, 2020, 2021-10-01) | 17,17 | 5,57 | 11,08 | 4,29 | 17,39 | 4,18 |
| BU mokyklose būrelius lankančių mokinių proc.(2019, 2020, 2021-11-01) | 39,55 | 41,88 | 24,70 | 36,72 | 41,34 | 35,99 |
| NVŠ programose, papildančiose FŠ, dalyvaujančių mokinių proc.(2019, 2020, 2021-11-01) | 13,61 | 3,13 | 13,41 | 2,35 | 13,03 | 2,22 |
| Iš viso NVŠ dalyvaujančių mokinių proc. (2019, 2020, 2021-11-01) | 37,28 | 54,50 | 49,64 | 55,07 | 55,74 | 51,80 |

Duomenų šaltinis – ŠVIS, Savivaldybės stebėsenos rodikliai .

Pagal 3 lentelėje pateiktus duomenis, stebimas NVŠ programose dalyvaujančių mokinių procento didėjimas ***(pažanga)***, o papildančiose formalųjį švietimą NVŠ programose stebimas gana tolygus dalyvaujančių mokinių procentas ***(teigiamas aspektas).*** Atkreiptinas dėmesys, kad bendrojo ugdymo mokyklose ir bendras NVŠ programose dalyvaujančių mokinių procentas dvejus metus iš eilės buvo mažesnis už šalies, tačiau 2021 m. šis procentas jau yra didesnis negu šalies ***(pažanga)***. Svarbu paminėti ir tai, kad dauguma NVŠ programų organizatoriai gana sėkmingai prisitaikė prie COVID-19 situacijos ir užsiėmimus vykdė nuotoliniu būdu.

2021 metams savivaldybei mokinių ugdymui pagal neformaliojo vaikų švietimo programas iš valstybės biudžeto skirta 177,8 tūkst. eurų. Lėšos naudojamos mokytojų darbo užmokesčiui ir socialinio draudimo įmokoms bei ugdymo priemonėms ir kitoms išlaidoms, tiesiogiai susijusioms su neformaliojo vaikų švietimo programų vykdymu. Lėšos paskirstytos 25-iems teikėjams – laisviesiems mokytojams ir organizacijoms. Iš viso buvo vykdomos 37 programos, kuriose dalyvavo daugiau kaip 1200 mokinių, tai sudaro 42 proc., o 2020 m. dalyvavo 38,8 proc., 2019 m. – 33,2 proc. ***(pažanga).***

Kaišiadorių rajono savivaldybės taryba, tvirtindama Kaišiadorių rajono savivaldybės neformaliojo vaikų švietimo lėšų skyrimo ir naudojimo tvarkos aprašą, yra nustačiusi, kad, skiriant lėšas, prioritetai teikiami programoms, kurios atitinka bent vieną neformaliojo vaikų švietimo kryptį – tai gali būti techninės kūrybos ugdymas, gamtamokslinis, ekologinis, medijų raštingumo, kalbų ugdymas. 2021 m. iš visų savivaldybėje įgyvendinamų programų 9 atitiko prioritetines kryptis: 1 techninės kūrybos, 2 gamtamokslinės, 1 medijų raštingumo ir 5 anglų kalbos programos, o 2020 m. tokių programų buvo 7 ***(pažanga).*** Iš 1200 vaikų daugiausia, t. y. 402 vaikus, surinko sporto programos (futbolas, karatė, plaukimas, *CrossFit* treniruotės, lengvoji atletika ir kt.), 341 – meno (dailės, keramikos, muzikos, šokių), 100 vaikų buvo užimti techninės kūrybos ugdymu, 157 pasirinko anglų kalbos klubą, 200 vaikų dalyvavo jaunųjų šaulių, skautų, keliautojų klubo ir kt. veiklose. Karantino metu užsiėmimai buvo vedami nuotoliniu būdu.

Vaikų vasaros stovyklų projektų konkursui iš savivaldybės biudžetobuvo skirta 7000 eurų ***(savivaldybės indėlis),*** pateiktos ir finansuotos 6 švietimo ir kultūros įstaigų paraiškos. Kaišiadorių rajono savivaldybėje birželio–rugpjūčio mėnesiais įvyko 6 dieninės, stacionarios (sportinės, turistinės, pažintinės, poilsinės) vaikų vasaros stovyklos, jose dalyvavo 214 vaikų.

*IŠVADA. Savivaldybėje sudaromos sąlygos neformaliajam vaikų švietimui vykdyti, stebimas tolygus mokinių, dalyvaujančių neformaliojo švietimo veiklose, dalies didėjimas, skiriamas finansavimas vasaros poilsio stovyklų organizavimui* ***(savivaldybės indėlis).***

1. **Švietimo pagalbos teikimas.**

Savivaldybės mokyklose 1–12 klasėse 2021–2022 m. m. mokosi 696 specialiųjų poreikių mokiniai, 2020–2021 m. m. mokėsi 655, 2019–2020 m. m. – 567 mokiniai. Stebima specialiųjų poreikių mokinių didėjimo tendencija.

Duomenų šalinis – Savivaldybės stebėsenos rodikliai.

Stebimas mokinių, turinčių specialiųjų poreikių, ugdomų integruotai bendrosios paskirties mokyklose, mažėjimas. Šiuo metu specialiąją pedagoginę pagalbą savivaldybėje teikia ne tik Kaišiadorių pedagoginės psichologinės tarnybos (toliau – PPT) specialistai, bet ir logopedai, psichologai bei specialieji pedagogai, dirbantys mokyklose.

PPT 2021 m. kompleksiškai įvertino 138 vaikų specialiuosius ugdymosi poreikius, parengė 30 pažymų dėl Pagrindinio ugdymo pasiekimų patikrinimo, kalbų įskaitų, brandos egzaminų užduoties formos, vykdymo ir vertinimo instrukcijų pritaikymo mokiniams, buvusiems mokiniams ir eksternams, turintiems specialiųjų ugdymosi poreikių. Šiais metais ypač daug konsultacijų (1089), sprendžiant įvairias problemas (emocijų ir elgesio, bendravimo, mokymosi, krizės, smurto, klinikines bei asmenybės savęs pažinimo ir augimo klausimais), suteikė psichologai. Pedagoginės pagalbos teikimo, ugdymo organizavimo, psichologinių, asmenybės ir ugdymosi problemų prevencijos bei jų sprendimo klausimais suteiktos 772 konsultacijos mokytojams, švietimo pagalbos specialistams, švietimo įstaigų vadovams, tėvams.

 2021 m. iš valstybės biudžeto specialių tikslinių dotacijų (mokymo lėšų) švietimo pagalbai buvo skirta: mokykloms – 718 tūkst. Eur, PPT – 75 tūkst. Eur, finansuota 4,5 specialistų etato. Kaišiadorių rajono savivaldybė iš biudžeto švietimo pagalbos specialistų daliniam finansavimui skyrė 183,3 tūkst. Eur ***(savivaldybės indėlis)*** ir buvo įsteigta 16,77 etato šešiose mokyklose. Svarbu paminėti ir tai, kad iš Savivaldybės biudžeto švietimo pagalbos specialistų daliniam finansavimui skiriama suma yra didėjanti ***(pažanga)***:2020 m. buvo skirta 171,1 tūkst. Eur, 2019 m. – 160 tūkst. Eur.

4 lentelė. Švietimo pagalbos specialistų poreikis ir esama situacija

|  |  |  |
| --- | --- | --- |
| Specialistai | Bendrojo ugdymo mokyklose | Neformaliojo vaikų švietimo mokyklose |
| Priklauso etatų sk. pagal rekomendacijas | Esamas etatų sk. | Skirtumas | Priklauso etatų sk. pagal rekomendacijas | Esamas etatų sk. | Skirtumas |
| Psichologai | 8,66 | 7,25 | -1,41 | 1,38 | 0,5 | -0,88 |
| Specialieji pedagogai | 10,01 | 6,7 | -3,31 | 0,57 | 0,5 | -0,07 |
| Logopedai | 16,4 | 9,5 | -6,9 | 5,6 | 3 | -2,6 |
| Socialiniai pedagogai | 8,66 | 7,75 | -0,91 | 1,36 | 0 | -1,36 |
| Mokytojų padėjėjai | – | 24,5 | – | – | 3 | –  |

Duomenų šaltinis – Savivaldybės duomenys.

Pagal 4 lentelėje pateiktus duomenis matyti, kad bendrojo ugdymo mokyklose labiausiai trūksta logopedų ir specialiųjų pedagogų ***(neigiamas aspektas),*** mažiausias socialinių pedagogų trūkumas. Savivaldybės lopšeliuose-darželiuose situacija dėl logopedų trūkumo yra panaši, jų trūksta daugiausia iš visų švietimo pagalbos specialistų, o socialinių pedagogų apskritai nėra nė vienoje įstaigoje***(neigiamas aspektas)***.

IŠVADA. *Savivaldybė jau ketverius metus iš eilės skiria proporcingai didėjantį papildomą finansavimą švietimo pagalbos specialistų etatams finansuoti* ***(savivaldybės indėlis****), tačiau dėl vis didėjančio specialiųjų ugdymosi poreikių turinčių mokinių skaičiaus nėra užtikrinamas pakankamas švietimo pagalbos specialistų etatų skaičius mokyklose. Taip pat atkreiptinas dėmesys, kad pagal valstybės švietimo politiką nuo 2024 m. rugsėjo 1 d. turėtų nebelikti specialiųjų mokyklų ir mokiniai, turintys specialiųjų poreikių, turėtų būti ugdomi bendrojo ugdymo mokyklose, tačiau tėvų teisė rinktis išlieka. Tikėtina, kad mūsų savivaldybėje mažėjančiai (nors ir neženkliai) specialiųjų poreikių mokinių, ugdomų bendrojo ugdymo mokyklose, daliai įtakos turi Šv. Faustinos mokyklos-daugiafunkcio centro teikiamos kokybiškos paslaugos, jų plėtra, gerėjančios mokymo(si) aplinkos ir kvalifikuoti specialistai. Todėl savivaldybės Švietimo, kultūros ir sporto skyrius planuoja parengti dvejų metų pasirengimo diegti įtraukųjį ugdymą mokyklose veiksmų planą, kurio pagrindinis tikslas – padėti mokykloms pasirengti įtraukiajam ugdymui, stiprinant Kaišiadorių šventosios Faustinos mokyklos-daugiafunkcio centro veiklą ir panaudojant turimą specialistų potencialą bei resursus* ***(savivaldybės indėlis)***.

1. **Švietimo įstaigų pedagogai ir jų poreikis**

Kaišiadorių rajono savivaldybės formaliojo ir neformaliojo ugdymo mokyklose, 2021 m. rugsėjo 1 d. duomenimis, dirbo 16 direktorių ir 22 direktorių pavaduotojai ugdymui bei skyrių vedėjai.

2021 m. buvo organizuoti 9 konkursai švietimo įstaigos direktoriaus pareigoms eiti: Kaišiadorių suaugusių mokyklos, Kaišiadorių r. Pravieniškių lopšelio-darželio ,,Ąžuoliukas“, Kaišiadorių r. Palomenės pagrindinės mokyklos (2 kartus), Kaišiadorių Vaclovo Giržado progimnazijos (2 kartus), Kaišiadorių pedagoginės psichologinės tarnybos, Kaišiadorių lopšelio-darželio ,,Žvaigždutė“, Kaišiadorių lopšelio-darželio ,,Spindulys“. Viena įstaiga neturi nuolatinio direktoriaus daugiau negu 12 mėnesių ***(neigimas aspektas)****,*kita – mažiau negu pusę metų.

2021 m. spalio 1 d. duomenimis (ŠVIS), savivaldybės bendrojo ugdymo mokyklose dirbo 242 atestuoti mokytojai. Iš jų: turinčių mokytojo kvalifikacinę kategoriją – 18 (7,4%), vyresniojo mokytojo – 130 ( 53,7%), mokytojo metodininko – 88 (36,4%), eksperto – 6 (2,5 %).

Palyginus trejų metų duomenis, stebimas aukštos kvalifikacijos (ekspertų ir metodininkų) mokytojų dalies didėjimas: 2019 m. – 36,2 proc., 2020 m. – 37 proc., 2021 m. – 38,8 proc. ***(pažanga).***

Kaišiadorių rajono savivaldybėje, kaip ir visoje Lietuvoje, susiduriama su mokytojų senėjimo problema, į mokyklas ateina dirbti labai nedaug jaunų specialistų.

Duomenų šaltinis – ŠVIS.

Diagramos duomenys rodo, kad, 2021 m. spalio 1 d. duomenimis, savivaldybės mokyklose mokomuosius dalykus dėsto 66 mokytojai, vyresni nei 60 metų, t. y. 27 % visų dalykų mokytojų, ir tai yra gausiausia pagal amžių mokytojų grupė. Kitoje, pagal skaičių didžiausioje 55–59 metų amžiaus grupėje yra 53 mokytojai, t. y. 21,7 %. Savivaldybės mokyklose dirba tik 15 mokytojų, t. y. 6,1 %, priklausančių 20–34 m. amžiaus grupei.

Savivaldybėje taip pat analizuojamas ir mokytojų poreikis, planuojamos priemonės, kurios padėtų spręsti mokytojų poreikio klausimą.

5 lentelė. Mokytojų poreikis pagal mokomuosius dalykus

|  |  |  |
| --- | --- | --- |
| Mokslo metai, dalykas | Planuojamas mokytojų poreikis | Iš viso |
| 2022–2023 | 2023–2024 | 2024–2025 | 2025–2026 |
| Anglų klaba | 1 | 1 |  | 1 | 3 |
| Lietuvių kalba  | 1; 1 (terminuota sutartis) | 1 |  | 1 | 4 |
| Rusų kalba | 1 |  |  |  | 1 |
| Tikyba | 1 |  |  |  | 1 |
| Ekonomika |  |  | 1 | 1 | 2 |
| Matematika | 2,5 | 1 |  | 1 | 4,5 |
| Fizika | 0,25 | 1 | 1 |  | 2,25 |
| Biologija | 0,25 |  |  |  | 0,25 |
| Chemija | 0,25 | 1 |  | 1 | 2,25 |
| Informacinės technologijos | 1 | 0,5 |  |  | 1,5 |
| Technologijos  | 2 |  |  |  | 2 |
| Ikimokyklinis ugdymas | 3 | 3 | 1 |  | 7 |
| Fizinis ugdymas |  |  |  | 1 | 1 |
| Pradinis ugdymas | 1 (terminuota sutartis); 2  | 1 | 2 | 2 | 8 |
| Planuojamas pagalbos mokiniui, mokytojui specialistų poreikis |  |
| Logopedas | 2,5 |  |  |  | 2,5 |
| Psichologas | 2,5 |  |  |  | 2,5 |
| Socialinis pedagogas | 0,5 |  |  |  | 0,5 |
| Specialusis pedagogas | 2 |  |  |  | 2 |

Duomenų šaltinis – savivaldybės duomenys.

Pagal 5 lentelėje pateiktus duomenis matyti, kad ketverių metų laikotarpyje didžiausias poreikis bus ikimokyklinio ugdymo ir pradinių klasių mokytojų (7–8), toliau pagal poreikį daugiausia reikės matematikos, lietuvių, anglų kalbos mokytojų (3–4,5) bei ekonomikos, fizikos, chemijos, technologijų mokytojų (2–2,25).

Sprendžiant mokytojų trūkumo problemą, 2021 m. Kaišiadorių rajono savivaldybės meras pasirašė 3 trišales bendradarbiavimo sutartis su mokyklomis ir mokytojais, kurie pageidavo persikvalifikuoti Mykolo Riomerio, Vytauto Didžiojo universitetuose pagal [2014–2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.4.2-ESFA-K-714 priemonę „Formaliojo ir neformaliojo mokymosi galimybių plėtra“ projektų finansavimo sąlygų aprašą Nr. 3, studijoms gauti ES finansavimą bei užtikrinti mokytojo darbo vietą ne mažiau kaip dvejus metus po projekto pabaigos.](https://www.esinvesticijos.lt/lt/dokumentai/2014-2020-metu-europos-sajungos-fondu-investiciju-veiksmu-programos-9-prioriteto-visuomenes-svietimas-ir-zmogiskuju-istekliu-potencialo-didinimas-09-4-2-esfa-k-714-priemones-formaliojo-ir-neformaliojo-mokymosi-galimybiu-pletra-projektu-finansavimo-salyg) Atkreiptinas dėmesys, kad 2020 m. tokių trišalių bendradarbiavimo sutarčių buvo pasirašyta 10. Tikėtina, kad po persikvalifikavimo studijų mokytojai padės bent jau iš dalies spręsti mokytojų trūkumo problemą savivaldybės mokyklose.

 2021 metais pedagogams suorganizuoti 82  kvalifikacijos tobulinimo renginiai , t. y. 55 % daugiau nei 2020 metais ***(pažanga).*** Renginiuose dalyvavo 2041 pedagogas. Skyriaus patalpose vyko 2 kvalifikacijos tobulinimo renginiai, kitose įstaigose (gimnazijose, pagrindinėse mokyklose, progimnazijoje, lopšeliuose-darželiuose ir kt.) – 6 renginiai. Nuotoliniu būdu  vyko 61 renginys, t. y. 62 % daugiau nei 2020 m. ***(pažanga)****,* išvykos – 3. Pagal lektorių tipą, kaip ir 2020 m., daugiausiai renginių pravedė mokytojai praktikai. 2021 m. pedagogams ir lektoriams išduota 1915 pažymų ir pažymėjimų.

Pertvarkius metodinę veiklą, jau trečius metus veikia Kaišiadorių rajono savivaldybės švietimo pokyčių inicijavimo grupė (ŠPIG), kurią sudaro 22 švietimo įstaigų direktorių pavaduotojai ugdymui arba deleguoti mokytojai, arba įstaigos direktoriai, nesant pavaduotojo pareigybės. Grupės paskirtis – inicijuoti švietimo pokyčius, padėti įgyvendinti švietimo politiką savivaldybėje, vadovauti mokytojų gerosios patirties sklaidai, spręsti mokyklose kylančias ugdymo organizavimo problemas, siekiant gerinti vaikų / mokinių ugdymosi pasiekimus.

*IŠVADA. Savivaldybės bendrojo ugdymo mokyklų vadovai susiduria su jaunų mokytojų bei apskritai mokytojų trūkumu, todėl būtina planuoti priemones, kurios padėtų mokykloms spręsti šią problemą. Tik viena įstaiga neturi vadovo daugiau negu 12 mėnesių. Švietimo ir sporto paslaugų centro Neformaliojo švietimo skyrius organizuoja pedagoginių darbuotojų kvalifikacijos tobulinimo renginius pagal prioritetines švietimo veiklos sritis.*

1. **Ugdymo organizavimas ir mokymo(si) pasiekimai**

2021 m. dalis mokymo buvo organizuota nuotoliniu būdu dėl COVID-19 pandemijos ribojimų. Siekdama užtikrinti kokybišką nuotolinį mokinių mokymąsi, 2021–2022 mokslo metais savivaldybė nupirko mokykloms nuotolinio mokymosi platformą EDUKA ***(savivaldybės indėlis).*** Iš viso buvo nupirkta 1270 licencijų bei gauta 100 dovanų, šios licencijos buvo išdalytos ne tik bendrojo ugdymo mokykloms, bet ir ikimokyklinio ugdymo įstaigoms. Licencijomis naudojasi 72 mokytojai ir 1198 mokiniai. LR švietimo, mokslo ir sporto ministerija savivaldybės bendrojo ugdymo mokykloms skyrė 18 hibridinių klasių bei papildomai iš savivaldybės biudžeto lėšų buvo nupirktos 24 hibridinės klasės (14 852 Eur). Taip pat trečius metus iš eilės savivaldybė kiekvieną mėnesį išperka 210 interneto kortelių mokiniams (5000 Eur/m.) ***(savivaldybės indėlis).*** Švietimo, kultūros ir sporto skyrius įvertino bendrojo ugdymo mokyklų pasirengimą mokyti mokinius nuotoliniu ugdymo proceso organizavimo būdu, vadovaujantis Mokymo nuotoliniu ugdymo proceso organizavimo būdu kriterijų aprašu, patvirtintu Švietimo, mokslo ir sporto ministro 2020-07-02 įsakymu Nr. V-1006. Šešių bendrojo ugdymo mokyklų nuostatuose įteisintas šis mokymo(si) būdas ***(pažanga).***

Kaišiadorių r. švietimo ir sporto paslaugų centro Neformaliojo švietimo skyrius, atsižvelgdamas į švietimo prioritetines veiklos sritis, 2021 m. organizavo mokytojams skaitmeninio raštingumo kvalifikacijos tobulinimo programas (6 programos nuo 40 val. iki 88 val.) nuotoliniu būdu, kuriose dalyvavo 162 pedagogai.

Siekiant pagerinti mokinių pasiekimus ir pažangą, ugdymo procese vadovaujantis sąveikos ir mokymo(si) paradigma, bei kurti mokinių mokymosi įsivertinimo kultūrą, Kaišiadorių r. Žiežmarių gimnazijoje, Palomenės ir Žaslių pagrindinėse mokyklose sėkmingai įgyvendinti projekto „Kokybės krepšelis“ pirmųjų metų uždaviniai ir priemonės. 2021 m. rugsėjo 1 d. iš savivaldybės biudžeto (15 proc.) trims mokykloms buvo skirta 17045,10 Eur. Iš viso per dvejus projekto įgyvendinimo metus iš savivaldybės biudžeto skirta 33930,90 Eur ***(savivaldybės indėlis).*** Projekto metu įsigyta interaktyvių priemonių ugdymo turinio skaitmenizavimui: SMART, interaktyvūs ekranai, 3D akiniai, spausdintuvai, planšetės, kompiuteriai ir pan. Visos šios priemonės padėjo mokiniams ir mokytojams sėkmingai įveikti nuotolinio mokymosi būdu organizuojamo mokymo(si) iššūkius bei pasiekti gerų mokymosi rezultatų.

Svarbu paminėti ir tai, kad buvo pateikta paraiška dėl Kaišiadorių r. Rumšiškių Antano Baranausko gimnazijos dalyvavimo projekte ,,Kokybės krepšelis“ ir gautas pritarimas bei pradėtas rengti veiklos tobulinimo planas.

Bendrojo ugdymo mokyklos dalyvavo įvairiuose projektuose, kuriuose buvo sudaryta galimybė stiprinti matematinius, skaitymo, mąstymo gebėjimus, bei kai kurios mokyklos skyrė dėmesį STEAM veikloms vykdyti:

1. Kaišiadorių r. Rumšiškių Antano Baranausko gimnazija tęsė dalyvavimą Nacionalinės švietimo agentūros projekte „Mokinių gebėjimų atskleidimo ir jų ugdymo sistemos plėtra“ (Nr. 09.2.2-ESFA-V-707-04-0001). Įgyvendindami projektą, administracija, psichologas, pradinių klasių, 5–9 kl. gamtos mokslų, lietuvių kalbos, matematikos mokytojai dalyvavo Nacionalinės švietimo agentūros organizuojamuose pedagogų ir psichologų mokymuose ir konsultacijose apie vaikų gebėjimų atpažinimą ir ugdymo turinio pritaikymą didelį potencialą turintiems mokiniams. Naudojant specialią metodiką ir mokinių gebėjimų atpažinimo ir vertinimo instrumentą CFT20-R, gimnazijoje atrinkti didelį mokymosi potencialą turintys vaikai. Šių mokinių ugdymui 2020–2021 m. m. ir 2021–2022 m. m. ugdymo planuose numatytos papildomos valandos specialių modulių (lietuvių kalbos ir matematikos dalykų) įgyvendinimui.

Taip pat dalyvavo *eTwinning* projekte „Skaityk–Rašyk–Mąstyk–Kurk“. Projektas skirtas 2–4 pradinio ugdymo klasių mokiniams ir jų mokytojams. Pradinė mokykla yra pagrindinis skaitymo, rašymo, mąstymo įgūdžių įgijimo ir augimo laikotarpis. Bendradarbiavimo veiklos projekte skatino mokinių susidomėjimą skaitymu ir rašymu, ugdė pasitikėjimą savimi. Mokiniai žaidė kalbos žaidimus, IT kūrė knygas, laikraščius ir pasakas, vyko susitikimai su rašytojais, mokiniai rašė laiškus projekto draugams.

1. Kaišiadorių r. Kruonio gimnazija dalyvauja ESFA finansuojamame projekte ,,Matematinis mąstymas gyvenimo kokybės projektavimui“. Projekto tikslas – pagerinti dešimtos klasės mokinių matematikos pasiekimus, diegiant inovatyvų paramos mokiniui modelį, orientuotą į matematiniu mąstymu grįstą gyvenimo kokybės projektavimą. Gimnazija yra *Erasmus+* KA229 projekto „Išminties galia“ koordinatorė. Šiuo projektu siekiama sukurti bei patobulinti mokymosi strategijas bei formas, kurios leistų mokymąsi padaryti patrauklesnį ir labiau motyvuojantį bei naujomis veiklomis praturtinti popamokinę veiklą.
2. Žiežmarių mokykla-darželis ,,Vaikystės dvaras“, dalyvaudamas projekte „Mokyklų aprūpinimas gamtos ir technologinių mokslų priemonėmis“ (projekto kodas Nr. 09.1.3-CPVA-V-704-02-0001), modernizavo gamtos ir technologinių mokslų mokymo(si) aplinką.
3. Kaišiadorių Vaclovo Giržado progimnazijos 1–4 klasių mokiniai dalyvavo nacionaliniame  *eTwinning* projekte „STE(A)Muko draugai“. Projekto metu mokiniai susipažino su būriu aktyvių mokinių iš 14 Lietuvos mokyklų. Drauge aiškinosi supančio pasaulio paslaptis, eksperimentavo, tyrinėjo, dalyvavo respublikinėse mokinių konferencijose ir mokėsi mokytis.

Progimnazijos 5–8 klasių mokiniai dalyvavo NŠA respublikiniame projekte „Mokinių gebėjimų atskleidimo ir jų ugdymo sistemos plėtra“. Projektas finansuojamas Europos socialinio fondo lėšomis. Lietuvos mokinių neformaliojo švietimo centre esančioje laboratorijoje mokiniai atliko mokslo sričių praktinius darbus, mokėsi planuoti tiriamąjį darbą, kritiškai mąstyti, teisingai vertinti ir analizuoti gautus rezultatus, jais remtis darant išvadas. „MoMoLab“ vizito metu (atvyko į progimnaziją) mokiniai susipažino su įvairiais prietaisais ir moksline įranga, įdomiais eksperimentais, mokslo naujienomis ir patarimais, kaip atlikti mokslinį tiriamąjį darbą.

1. Pravieniškių lopšelis-darželis ,,Ąžuoliukas“ įgyvendino STEAM projektą ,,Sodininko pasaulis“. Projekto metu siekiama skatinti natūralų vaikų domėjimąsi aplinka veikiant, stebint tyrinėjant ir eksperimentuojant. Siekiant sudominti ugdytinius gyvuoju augalų pasauliu, jų priežiūra, nauda, įstaigoje įrengtas edukacinis daržas, sodas ir šiltnamis. Aktyviai veikdami, stebėdami, tyrinėdami, eksperimentuodami vaikai pažįsta augalų augimo stadijas, įgyja patirties apie naudą žmogaus sveikatai.

**Pradinio ugdymo** (1–4) klasių, 2021-09-01 duomenimis, yra 66, lyginant su praėjusiais mokslo metais, 4 klasėmis (70) mažiau. Kaišiadorių rajono savivaldybėje pagal pradinio ugdymo programą mokosi 1039 mokinai, lyginant su praėjusiais metais – 28 (1067) mokiniais mažiau ***(neigimas aspektas).***

Duomenų šaltinis – ŠVIS duomenys.

2020–2021 m. m. pabaigoje pradinį išsilavinimą įgijo 99 proc. mokinių, lyginant su praėjusiais metais – 1,2 proc. (97,8 proc.) daugiau ***(pažanga).*** Pradinio ugdymo programoje (1–4 klasėse) kursą kartoti palikta 14 mokinių, tai sudaro 1,3 proc. bendro pradinio ugdymo programoje besimokančių mokinių skaičiaus. 2020–2021 m. m. buvo vykdomas 4 klasių mokinių Nacionalinis mokinių pasiekimų patikrinimas (toliau – NMPP).

6 lentelė. 4 klasės mokinių NMPP rezultatai:

|  |  |  |
| --- | --- | --- |
| Dalykas | Maksimalus galimas taškų skaičius | Surinktų taškų vidurkis |
| Savivaldybės | Šalies | Skirtumas |
| Matematika | 40 | 25,4 | 27,0 | -1,6 |
| Skaitymas | 31 | 20,4 | 21,9 | -1,5 |

Duomenų šaltinis – Nacionalinės švietimo agentūros duomenys.

**Pagrindinio ugdymo programoje** mokėsi 1717 mokiniai, kursą kartoti palikta 17 mokinių, tai sudaro 1 proc. bendro pagrindinio ugdymo programoje besimokančių mokinių skaičiaus. 2020–2021 m. m. pabaigoje pagrindinį išsilavinimą įgijo 91 proc. mokinių, lyginant su praėjusiais metais – 5,7 proc. (96,7 proc.) mažiau ***(neigimas aspektas).***

2020–2021 m. m. NMPP buvo vykdomas 8 klasėse.

7 lentelė. 8 klasės mokinių rezultatai

|  |  |  |
| --- | --- | --- |
| Dalykas | Maksimalus galimas taškų skaičius | Surinktų taškų vidurkis |
| Savivaldybės | Šalies | Skirtumas |
| Matematika | 50 | 24,5 | 28,5 | -4,0 |
| Skaitymas | 37 | 24,7 | 27,0 | -2,3  |

Duomenų šaltinis – Nacionalinės švietimo agentūros duomenys.

2020–2021 m. m. vyko Pagrindinio ugdymo pasiekimų patikrinimas (toliau – PUPP).

 8 lentelė. Apibendrinti Kaišiadorių rajono savivaldybės PUPP rezultatai

|  |  |  |
| --- | --- | --- |
| Dalykas | Maksimalus galimas taškų skaičius | Surinktų taškų vidurkis |
| Savivaldybės | Šalies | Skirtumas |
| Lietuvių kalba ir literatūra | 60 | 30,2 | 29,5 | 0,7 |
| Matematika | 45 | 24,8 | 25,0 | -0,2  |

Duomenų šaltinis – Nacionalinės švietimo agentūros duomenys.

 Apibendrinant 6, 7, 8 lentelių duomenis, darytina išvada, kad matematikos (4, 8, 10 kl.) rezultatai yra žemesni negu šalies. Lietuvių kalbos ir literatūros 4 ir 8 klasių rezultatai žemesni už šalies, išskyrus PUPP surinktų taškų vidurkį, kuris yra 0,7 didesnis už šalies. Vis dar probleminis išlieka matematikos mokymas tiek pradinio, tiek pagrindinio ugdymo programose (***neigiamas aspektas).***

2021–2022 mokslo metais pagal **vidurinio ugdymo programą** (11–12 klasėse) mokosi 557 mokiniai, iš jų 12 klasėse – 313 mokinių. 2020–2021 mokslo metais mokėsi 632 mokiniai, iš jų 12 klasėse – 329 mokiniai. Brandos atestatus turėjo gauti 295 mokiniai, iš jų brandos atestatus gavo 200 mokinių, o 92 mokiniai gavo mokymosi pasiekimų pažymėjimus ir neįgijo vidurinio ugdymo išsilavinimo. Tokiam dideliam negavusių brandos atestatų skaičiui įtakos turi Suaugusiųjų mokyklos mokiniai, nes vien 2020–2021 m. m. pabaigoje 84 mokiniai iš 92, gavusių mokymosi pasiekimo pažymėjimus, t. y., neįgijusių vidurinio išsilavinimo, yra Suaugusiųjų mokyklos Pravieniškių skyrių mokiniai (nuteistieji), todėl būtina ieškoti šios problemos sprendimo būdų.

9 lentelė. Kaišiadorių rajono savivaldybės bendrojo ugdymo mokyklose vidurinį išsilavinimą įgijusiųjų dalis

|  |  |  |  |
| --- | --- | --- | --- |
|  | 2018–2019 m. m. | 2019–2020 m. m | 2020–2021 m. m. |
| Įgijo vidurinį išsilavinimą (%)  | 78,8 | 72,8 | 68 |

Duomenų šaltinis – ŠVIS.

 2021 m. valstybinių brandos egzaminų geriausią įvertinimą (100) gavo 17 mokinių ***(pažanga):***

Kaišiadorių r. Rumšiškių Antano Baranausko gimnazijoje gautas 1 šimtukas (lietuvių k ir literatūra k).

Kaišiadorių Algirdo Brazausko gimnazijoje gauta 11 šimtukų (anglų k. – 3, biologija – 4, geografija – 1, lietuvių k. – 3). 1 mokinys gavo 4 šimtukus ir 1 mokinys – 2 šimtukus.

Kaišiadorių r. Žiežmarių gimnazijoje gauti 4 šimtukai (informacinės technologijos – 1, matematika – 2, lietuvių k. – 1).

Kaišiadorių r. Kruonio gimnazijoje gautas 1 šimtukas (anglų k.).

10 lentelė. Lyginamoji trejų metų valstybinių brandos egzaminų išlaikymo analizė (proc.)

|  |  |  |  |
| --- | --- | --- | --- |
|   | 2019 m. | 2020 m. | 2021 m. |
| Kan-di-datų sk. | Išlai-kiusiųjų proc. | Neiš-laikiu-siųjų proc. | Kan-didatų sk. | Išlai-kiu-siųjų proc. | Neiš-laikiu-siųjų proc. | Kan-didatų sk. | Išlai-kiusiųjų proc. | Neišlai-kiusiųjų proc. |
| Lietuvių k. ir literatūra | 164 | 92,07 | 7,93 | 150 | 92,67 | 7,33 | 148 | 89,86 | 10,14 |
| Anglų k. | 169 | 98,82 | 1,18 | 161 | 99,38 | 0,62 | 144 | 97,2 | 2,8 |
| Rusų k. | 3 | 100 | 0 | 1 | 100 | 0 | 4 | 100 | 0 |
| Vokiečių k. | 0 | 0 | 0 | 1 | 100 | 0 | 0 | 0 | 0 |
| Matematika  | 152 | 84,21 | 15,79 | 138 | 74,64 | 25,36 | 127 | 82,68 | 17,32 |
| Informacinės technologijos | 25 | 96,0 | 4,0 | 41 | 92,68 | 7,32 | 21 | 95,24 | 4,76 |
| Biologija | 59 | 98,31 | 1,69 | 55 | 96,36 | 3,64 | 62 | 100 | 0 |
| Chemija | 15 | 100 | 0 | 15 | 93,33 | 6,67 | 14 | 85,71 | 14,29 |
| Fizika | 17 | 100 | 0 | 22 | 100 | 0 | 6 | 83,33 | 16,67 |
| Istorija | 88 | 100 | 0 | 81 | 100 | 0 | 81 | 98,77 | 1,23 |
| Geografija | 38 | 100 | 0 | 47 | 100 | 0 | 36 | 100 | 0 |

Duomenų šaltinis – Nacionalinės švietimo agentūros duomenys.

Trejų metų analizės duomenys rodo, kad rezultatai gerėja arba išlieka geri šių valstybinių brandos egzaminų: rusų k., matematikos, informacinių technologijų, biologijos, geografijos, o 2020 m.rezultatai gerėjo arba išliko tokie patys: lietuvių k. ir literatūros, anglų k., rusų k., fizikos, istorijos, geografijos ***(teigiamas aspektas).***

11 lentelė. Kaišiadorių rajono savivaldybės mokyklų ir šalies mokyklų valstybinių brandos egzaminų įvertinimo vidurkių palyginimas

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|   | Lietuvių k. irliteratūra | Matematika | Anglų k. | Biologija | Chemija | Fizika | Istorija | Geografija | Rusų k. | Informacinės technologijos |
| Kaišiadorių r. sav. mokyklų vidurkis 2021 m. | 42,1 | 28,1 | 53,1 | **54,5** | 46,2 | 31,2 | 41,9 | **55,7** | 64,1 | **54** |
| Šalies mokyklų vidurkis 2021 m. | 42,4 | 31,2 | 61,1 | 50,7 | 46,6 | 42,7 | 47,4 | 47,3 | 76,7 | 43,1 |

Duomenų šaltinis – Nacionalinės švietimo agentūros duomenys.

Pagal 11 lentelėje pateiktus duomenis matyti, kad biologijos, geografijos ir informacinių technologijų brandos egzaminų vidurkiai didesni už šalies, o lietuvių kalbos ir literatūros ir chemijos vidurkiai mažesni už šalies tik keliomis dešimtosiomis.

*IŠVADA. Savivaldybė kryptingai stiprina nuotolinio mokymosi organizavimą bendrojo ugdymo mokyklose, nupirkdama mokymo platformą EDUKA, hibridinių klasių įrangą, interneto korteles mokiniams, įteisindama nuotolinio mokymo(si) organizavimo būdą mokyklų nuostatuose; skatina mokyklų dalyvavimą projekte ,,Kokybės krepšelis“, prisidėdama 15 proc. lėšų iš savivaldybės biudžeto; organizuoja mokymus pedagoginiams darbuotojams pagal prioritetines savivaldybės švietimo veiklos sritis* ***(savivaldybės indėlis)****. Išanalizavus pradinio, pagrindinio ir vidurinio ugdymo mokinių mokymosi pasiekimų rezultatus, darytina išvada, kad būtina stiprinti mokinių matematinius gebėjimus, ypač pradinio ir pagrindinio ugdymo programose, taip pat plėtoti STEAM įgyvendinimą mokyklose, stiprinant materialinę bazę, steigiant laboratorijas, aprūpinant jas priemonėmis.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_